31994R1431
L 156/9
JURNALUL OFÍCIAL AL UNIUNII EUROPENE
REGULAMENTUL (CE) NR. 1431/94 AL COMISIEI
din 22 iunie 1994
de stabilire a normelor detaliate de aplicare în sectorul cărnii de pasăre a regimului de import reglementat de Regulamentul (CE) nr. 774/94 al Consiliului de deschidere și reglementare a măsurilor de administrare a anumitor contingente tarifare comunitare pentru carnea de pasăre și alte produse agricole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 774/94 al Consiliului din 29 martie 1994 de deschidere și reglementare a măsurilor de administrare a anumitor contingente tarifare comunitare pentru carne de vită de bună calitate, carne de porc, de pasăre, grâu și borceag, tărâțe, gozuri și alte reziduuri (1), în special articolul 7,
având în vedere Regulamentul (CEE) nr. 2777/75 al Consiliului din 29 octombrie 1975 privind organizarea comună a pieței pentru carnea de pasăre (2), astfel cum a fost modificat ultima dată prin Regulamentul (CEE) nr. 1574/93 al Comisiei (3), în special articolul 15,
întrucât Regulamentul (CE) nr. 774/94 al Consiliului a deschis, începând cu data de 1 ianuarie 1994, noile contingente tarifare anuale pentru anumite produse din carne de pasăre; întrucât contingentele tarifare menționate se aplică pe o perioadă nedeterminată;
întrucât administrarea acordurilor ar trebui să se bazeze pe licențe de import; întrucât, în acest scop, ar trebui stabilite norme pentru depunerea cererilor și informațiile care trebuie înscrise în cereri și licențe, prin derogare de la articolul 8 din Regulamentul (CEE) nr. 3719/88 al Comisiei din 16 noiembrie 1988 de stabilire a normelor comune privind aplicarea sistemului de licențe de import și export și de certificate de fixare în avans pentru produsele agricole (4), astfel cum a fost modificat ultima dată prin Regulamentul (CE) nr. 3519/93 (5); întrucât, în plus, ar trebui să se dispună eliberarea licențelor după o perioadă de apreciere, aplicând, acolo unde este necesar, un procentaj unic de acceptare; întrucât este oportun, în interesul operatorilor, să se dispună posibilitatea retragerii cererii de obținere a certificatului după stabilirea coeficientului de acceptare;
întrucât Regulamentul (CE) nr. 774/94 prevede ca, până la o anumită cantitate, prelevarea să fie stabilită la 0 % pentru importurile anumitor produse din carne de pasăre; întrucât, pentru a asigura regularitatea importurilor, cantitatea respectivă trebuie eșalonată de-a lungul unui an;
întrucât, pentru a asigura utilizarea respectivelor cantități în conformitate cu fluxurile tradiționale de import pe piața comunitară, acestea ar trebui repartizate în conformitate cu originea importurilor și în funcție de importurile din ultimii trei ani;
întrucât, pentru a asigura administrarea corespunzătoare a sistemului, garanția pentru licențele de import din sistemul menționat trebuie stabilită la 50 ECU pentru 100 kilograme; întrucât, având în vedere riscul speculației inerent sistemului din sectorul cărnii de porc, trebuie stabilite condiții precise care să guverneze accesul comercianților la sistemul menționat;
întrucât Comitetul de gestionare pentru carne de pasăre și ouă nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Toate importurile în Comunitate de produse menționate în anexa I la prezentul regulament, ce se supun contingentelor tarifare deschise în articolele 3 și 4 din Regulamentul (CE) nr. 774/94, se fac sub rezerva prezentării unei licențe de import.
Cantitățile de produse pentru care se aplică acest regim și rata de reducere a prelevării sunt cele stabilite pentru fiecare grupă în anexa I.
Articolul 2
Cantitatea stabilită pentru fiecare grupă este eșalonată de-a lungul anului, după cum urmează:
Pentru 1994:
-
50 % în perioada 1 ianuarie-30 septembrie;
-
50 % în perioada 1 octombrie-31 decembrie.
Pentru anii următorii:
-
25 % în perioada 1 ianuarie-31 martie;
-
25 % în perioada 1 aprilie-30 iunie;
-
25 % în perioada 1 iulie-30 septembrie;
-
25 % în perioada 1 octombrie-31 decembrie.
Articolul 3
Licențele de import la care se face trimitere în articolul 1 se supun următoarelor dispoziții:
(a)
Solicitanții licențelor de import trebuie să fie persoane fizice sau juridice care, la momentul depunerii cererilor, să poată demonstra într-un mod satisfăcător autorităților competente din statele membre că au importat sau exportat, în 1992 și, de asemenea, în 1993, nu mai puțin de 25 de tone (greutatea produsului) de produse ce intră sub incidența Regulamentului (CEE) nr. 2777/75. Totuși, centrele de comerț cu amănuntul sau restaurantele care își vând produsele consumatorilor finali sunt excluse de la beneficiile acestui regim.
(b)
Cererile de licență nu trebuie să implice mai mult de una dintre grupele la care se face trimitere în anexa I la prezentul regulament. Acestea pot implica mai multe produse cărora le corespund coduri NC diferite; în asemenea cazuri, toate codurile NC sunt indicate în secțiunea 16, iar descrierea lor, în secțiunea 15.
Cererile de licență trebuie să se refere la cel puțin o tonă și maximum 10 % din cantitatea disponibilă pentru grupa în cauză și în perioadele indicate în articolul 2.
(c)
Secțiunea 8 din cererile de licență și din licențe indică țara de origine. Licențele presupun obligația de a importa din țările indicate.
(d)
Secțiunea 20 din cererile de licență și din licențe prezintă unul din următoarele înscrisuri:
Reglamento (CE) no 1431/94,
Forordning (EF) nr. 1431/94,
Verordnung (EG) Nr. 1431/94,
Κανονισμός (ΕΚ) αριθ. 1431/94,
Regulation (EC) No 1431/94,
Règlement (CE) no 1431/94,
Regolamento (CE) n. 1431/94,
Verordening (EG) nr. 1431/94,
Regulamento (CE) n.o 1431/94.
(e)
Secțiunea 24 din licență prezintă unul din următoarele înscrisuri:
Prelevarea stabilită la 0 % în temeiul:
Reglamento (CE) no 1431/94,
Forordning (EF) nr. 1431/94,
Verordnung (EG) Nr. 1431/94,
Κανονισμός (ΕΚ) αριθ. 1431/94,
Regulation (EC) No 1431/94,
Règlement (CE) no 1431/94,
Regolamento (CE) n. 1431/94,
Verordening (EG) nr. 1431/94,
Regulamento (CE) n.o 1431/94.
Articolul 4
(1) Cererile de licență se depun doar în primele 10 zile ale fiecărei perioade, după cum se indică în articolul 2.
Totuși, pentru perioada 1 ianuarie-30 septembrie 1994, cererile de licență se depun în primele 10 zile ale lunii iulie 1994.
(2) Cererile de licență sunt admise doar atunci când solicitantul declară în scris că nu a depus și că se obligă să nu depună nici o cerere, pentru perioada curentă, privind produse din aceeași grupă în statul membru în care este depusă cererea sau în alt stat membru; în cazul în care un solicitant depune mai multe cereri referitoare la produse din aceeași grupă, toate cererile respectivei persoane sunt respinse.
Totuși, în cazul grupelor 3 și 5, fiecare solicitant poate depune mai multe cereri pentru licențe de import pentru produsele dintr-o singură grupă, dacă aceste produse provin din țări diferite. Cererile distincte pentru o singură țară de origine trebuie depuse toate odată la autoritatea competentă a unui stat membru. Ele sunt considerate, în ceea ce privește maximul menționat la articolul 3 litera (b), cât și aplicarea normei din prezentul articol, ca o cerere unică.
(3) În cea de-a treia zi lucrătoare care urmează sfârșitului perioadei de depunere a cererilor, statele membre notifică Comisia cu privire la cererile depuse pentru fiecare din produsele din grupul vizat. Aceste notificări conțin lista solicitanților și declarația cantităților solicitate pentru acest grup.
Toate notificările, inclusiv cele ce anunță că nu a fost depusă nici o cerere, sunt transmise prin telex sau fax în ziua lucrătoare specificată, fiind întocmite după modelul prezentat în anexa II, în cazul în care nu s-a depus nici o cerere, și după modelele prezentate în anexele II și III, în cazul în care au fost depuse cereri.
(4) Comisia decide cât mai repede posibil în ce măsură pot fi acordate cantitățile solicitate în cererile la care se face trimitere în articolul 3.
Dacă cantitățile pentru care au fost depuse cereri de licență depășesc cantitățile disponibile, Comisia stabilește un procentaj unic de acceptare pentru cantitățile solicitate. În cazul în care acest procentaj este mai mic de 5 %, Comisia poate să nu acorde cantitățile solicitate și să elibereze garanțiile depuse.
Comercianții își pot retrage cererile de licență în 10 zile lucrătoare după publicarea procentajului unic de acceptare în Jurnalul Oficial al Comunităților Europene, dacă aplicarea acelui procentaj duce la stabilirea unei cantități mai mici de 20 de tone. Statele membre informează Comisia cu privire la acest lucru în cinci zile de la retragerea cererii de licență și eliberează garanția.
Comisia calculează cantitatea rămasă, care este adăugată la cantitatea disponibilă pentru perioada următoare a aceluiași an, și poate să transfere cantitățile nefolosite între grupele aceluiași produs.
(5) Licențele sunt eliberate cât de curând posibil după ce Comisia decide în acest sens.
(6) Licențele eliberate sunt valabile pe întreg teritoriul Comunității.
Articolul 5
În sensul articolului 21 alineatul (2) din Regulamentul (CEE) nr. 3719/88, licențele de import sunt valabile timp de 150 de zile de la data efectivă a eliberării.
Totuși, licențele nu sunt valabile după data de 31 decembrie a anului în care sunt eliberate.
Licențele de import eliberate în temeiul prezentului regulament nu sunt transferabile.
Articolul 6
O garanție de 50 ECU pentru 100 kilograme se depune pentru cererile de licențe de import pentru toate produsele la care se face trimitere în articolul 1.
Articolul 7
Fără a se aduce atingere dispozițiilor prezentului regulament, se aplică Regulamentul (CEE) nr. 3719/88.
Totuși, fără a se aduce atingere dispozițiilor articolului 8 alineatul (4) din regulamentul menționat, cantitatea importată conform prezentului regulament nu poate depăși ceea ce s-a stabilit în secțiunile 17 și 18 din licența de import. Cifra 0 este introdusă corespunzător în secțiunea 19 din licență.
Articolul 8
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 iunie 1994.